# Styregruppens arbejde i foråret 2024

Der har været afholdt to styregruppemøder, den 23.januar og den 16.april.

Mødet den 23. januar stod i generalforsamlingens tegn. Vi drøftede de indkomne forslag fra medlemmerne – gennemgik årsregnskabet og forslaget til budget – snakkede opgavefordelingen på generalforsamlingen igennem mm. Alle i styregruppen har opgaver på generalforsamlingen og vi er gode til at få fordelt opgaverne så det ikke hænger på en alene.

Næstformanden fremlagde den ajourførte mødeplan og vi konstaterede, at det er en sæson med mange spændende foredrag og udflugter. Str.gr. drøftede en plan ved evt. afbud fra en foredragsholder og besluttede at et møde kan aflyses, hvis der ikke er andre muligheder.

Styregruppemødet den 16. april blev lidt anderledes end vi havde planlagt, da vores formand Lotte Rasmussen desværre havde meddelt, at hun var syg og måtte holde pause fra arbejdet.

Vi besluttede, at Meiland Gunnegaard bliver konstitueret formand og Nina Vedel Møller indgår som bestyrelsesmedlem indtil videre. Alle i styregruppen er klar til at løfte de forskellige opgaver og bidrage, hvor der er behov for det i denne ekstraordinære situation.

Mødeplanen med foredrag og udflugter blev godkendt og der arbejdes videre med at få tekster og foto lagt på hjemmesiden.

Vi deltager i møderne i BlixenKlub Danmark, hvor der har været afholdt møde for IT-ansvarlige og klubledelserne. Der er oprettet en ny Blixen- portal for klubledelserne, som skal bidrage til bedre erfaringsudveksling på tværs af klubberne.

Ventelisten er et tilbagevendende punkt. Heldigvis har den nye Blixenklub i Rudersdal bidraget til at antallet på ventelisten er faldet og vi har igen åbnet for tilmelding til klubben.